நகை – இழை எனப்படும். தண்டட்டி, பாம்படம் போல்வன நகை. நட்டு – முருகு, கொப்பு, காப்பு, தோடு, முதலியன நட்டு. முன்னது பேரணிகலங்களையும் பின்னது சிற்றணிகலங்களையும் குறிக்கும். முன்னவற்றிலும் திருகு அமைப்பு இருந்தாலும் பின்னவற்றில் திருகமைப்பே சிறப்பும் தனித்தன்மையும் உடையதாதல் கருதுக. முன்னவற்றில் பளிச்சிடலும் அசைவும் பின்னவற்றில் அசைவிலா நிலைப்பும் உண்மை கருதுக. “பெண்ணுக்கு நகை நட்டு என்ன போட்டீர்கள்?” என்று வினவார் அரியர். தோப்பு – திட்டமிட்டு வளர்க்கப் பட்ட ஒரு வகை மரங்களோ பல வகை மரங்களோ உடைய தொகுப்பு. கூப்பு – திட்டமிடுதல் இல்லாமல் இயற்கையாகச் செறிந்து வளர்ந்துள்ள மலைக்காடு. தொகுப்பு என்பது தோப்பு ஆயிற்றாம், பகுப்பது ‘பாத்தி’யாவது போல. கூப்பு என்பது குவிப்பு என்பதிலிருந்து வந்ததாம். குவி, குவிதல், குவிப்பு, குமி, குமிதல், குமிப்பு என்பவற்றையும் கருதுக. “தோப்புக் காடும் கூப்புக் காடும்” என்பது வழக்கு.